Beurtkrag: Fase 2 geld van 14:00 | Netwerk24
Deur Elvira Wood 15 Julie 2020 06:26
Fase 1-beurtkrag sal Woensdag om 09:00 ingestel word.Foto: Unsplash
Eskom het Dinsdag in ’n verklaring gesê fase 1-beurtkrag word van 09:00 tot 22:00 ingestel. Woensdag vroegmiddag het die kragvoorsiener egter laat weet dat fase 2-beurtkrag van 14:00 gaan geld weens 'n tekort aan opwekkingsvermoë.
Die kragmaatskappy het vroegdag gesê hy kon eenheid 2 by die Koeberg-kernkragstasie in Kaapstad weer met die netwerk sinchroniseer, terwyl ’n eenheid elk by die Majuba- en Medupi-kragstasie ook weer in bedryf gestel is.
Die koue weer het egter die vraag na krag laat verhoog, wat fase 2-beurtkrag van 14:00 tot 22:00 noodsaak.
Dit is nou die sesde opeenvolgende dag dat Eskom beurtkrag instel en dus meer as die beloofde drie dae wat Eskom in Junie gesê het “dalk” ingestel sal moet word.
André de Ruyter, uitvoerende hoof van Eskom, het Dinsdag aan EWN gesê dat hy nooit belowe het dat daar nie meer as drie dae beurtkrag gedurende die winter sou wees nie.
Hy het vir die nuusdiens gesê hy is wel teleurgesteld dat beurtkrag weer ingestel moes word.
“As ek ’n towerstaffie kon swaai om die stelsel reg te maak, sou ek dit doen, maar ek kan nie binne ses maande 13 jaar se probleme regmaak nie.”